กรุงไทยเจาะลูกค้าธุรกิจญี่ปุ่น
กรุงไทย จับมือบริษัท โตโยฯ ให้บริการลูกค้าธุรกิจญี่ปุ่น ตั้งเป้ากวาดส่วนแบ่งตลาด 20% ใน 3 ปี
7 ก.พ. 2560

กรุงไทย จับมือบริษัท โตโยฯ ให้บริการลูกค้าธุรกิจญี่ปุ่น ตั้งเป้ากวาดส่วนแบ่งตลาด 20% ใน 3 ปี
นายทรงพล ชีวะปัญญาโรจน์ รองกรรมการผู้จัดการใหญ่ สายงานบริหารจัดการทางการเงินเพื่อธุรกิจ ธนาคารกรุงไทย เปิดเผยว่า ได้ร่วมกับโตโย บิซิเนส เซอร์วิส บริษัทที่ปรึกษานักลงทุนญี่ปุ่น ให้การสนับสนุนบริการทางการเงินแก่นักลงทุนญี่ปุ่นในไทย ปัจจุบันโตโยฯ ให้บริการคำปรึกษาการทำธุรกิจแก่ลูกค้าบริษัทญี่ปุ่นในไทย 800-1,000 บริษัท ทั้งด้านการตลาด กฎหมาย การลงทุน แต่ยังไม่มีบริการการเงิน ธนาคารกรุงไทยจึงเข้าไปเสริมบริการการเงินที่ครบวงจรให้ รวมทั้งจะสนับสนุนการจับคู่ธุรกิจระหว่างบริษัทญี่ปุ่นสมาชิกโตโยฯ และลูกค้าผู้ประกอบการไทยด้วย
ทั้งนี้ ความร่วมมือครั้งนี้เป็นการเริ่มต้นที่จะรุกให้บริการลูกค้าบริษัทญี่ปุ่น โดยตั้งทีมดูแลลูกค้าญี่ปุ่น 20-30 คน ตั้งเป้าลูกค้าโตโยฯ ทั้งหมดมาใช้บริการของกรุงไทย ทำให้มีส่วนแบ่งตลาด 20% ของลูกค้าญี่ปุ่นในไทยที่มี 5,000 บริษัท คาดว่าจะใช้เวลา 3 ปี 
“เป้าหมายไม่ใช่เรื่องค่าธรรมเนียม แต่อยากสร้างโอกาสให้ธุรกิจไทยผ่านการจับคู่กับบริษัทเอสเอ็มอีญี่ปุ่นที่มาทำธุรกิจในไทย” นายทรงพล กล่าว